google/wiki40b huggingface dataset:
Bellevue (Kristiansand)

Bellevue (1A-27, 2-24) er en boliggate og -område i Kristiansand som ligger på en høyde over og bak den tidligere KMV-tomta. 42 eiendommer er matrikulert til Bellevue som hører til bydelen Grim-Møllevann-Dalane.
Gaten har sitt løp fra Møllevannsveien opp til Duedalen under utsiktspunktet på fjelltoppen Dueknipen. Gaten som heter Dueknipen er en sidegate som har sitt løp fra Bellevue og opp til boligområdet på toppen.
Navnet Bellevue har sammenheng med at området tidligere hadde en spesielt fin beliggenhet med utsikt over innseglingen til Kristiansand og Kristiansandsfjorden. I dag er utsikten mot sør i stor grad stengt av den nye Vesterveibroa.
Kenneth Fuglemsmo

Kenneth Fuglemsmo (født 13. januar 1983) er en norsk aktivist i det kommunistiske forbundet Tjen folket, som ble opprettet som en revolusjonær utbrytergruppe fra AKP i 1997. Han er talsmann for partiets ungdomsgruppe Revolusjonær Kommunistisk Ungdom (RKU). Fuglemsmo var også aktiv i SOS Rasisme, og 2. november 2016 ble han dømt for bedrageri i forbindelse med medlemsjukssaken i SOS Rasisme.

AKP og Tjen folket

Fuglemsmo var nestleder i AKP fram til partiet la seg ned i 2007 og er i dag aktiv i den marxist-leninistiske gruppa Tjen Folket. Han har vært aktiv i Rød Ungdom, Rød Valgallianse, Arbeidernes Kommunistparti og LO Ungdom. Han har hatt en rekke verv, blant annet som leder av Midt-Norge Rød Ungdom (2002–2004), leder for Trondheim RU (2004), som landsstyrerepresentant i RU (2002–2004), som sentralstyremedlem i AKP (2001–2007), nestleder (2006–2007), og som leder av ungdomsutvalget i Trondheim LO (2005–2007), og han satt i Rødts bystyregruppe i Trondheim som vararepresentant, men er nå uavhengig. Som nestleder i AKP var han en av initiativtagerne, og sto i spissen for kampanjen for at AKP skulle legge seg ned.
Kenneth Fuglemsmo har de siste årene jobbet i forskjellige tverrpolitiske ad-hoc-grupper og var blant organisatorene for trøndersk deltagelse i demonstrasjoner mot diverse toppmøter for vestlige politikere og byråkrater i Praha 2000 (mot Det internasjonale pengefondet og Verdensbanken), Göteborg 2001 (mot EU), København 2002 (mot EU) og Oslo 2002 (mot en forskerkonferanse arrangert av Verdensbanken).
Han har hatt verv i bevegelsen mot EU, som leder for Trondheim Ungdom mot EU (2002–2004), medlem av UMEUs landsstyre (2001) og sekretær i Sør-Trøndelag Nei til EU (2002). Han har også deltatt i arbeidet med det selvstyret ungdomshuset UFFA (ungdom for fri aktivitet), i antiimperialistisk arbeid for Irak, Afghanistan og Palestina samt med antirasistiske markeringer og demonstrasjoner. Kenneth Fuglemsmo sto fram som åpent medlem av Tjen folket i boka "klasse mot klasse" utgitt av organisasjonen i 2007.
Kenneth Fuglemsmo jobbet tidligere som maler og byggtapetserer i farens malerfirma. Hans foreldre kommer fra bygda Selbu i Sør-Trøndelag.

SOS Rasisme og straffesak

Fuglemsmo var aktiv i SOS Rasisme, der han bl.a. var nestleder og styreleder i en rekke lokal- og fylkeslag. Han ble 2. november 2016 han dømt for bedrageri i forbindelse med medlemsjukssaken i SOS Rasisme, til en straff av seks måneders fengsel med en prøvetid på to år.
Sykepenger (Norge)

Sykepenger eller sykelønn i Norge skal kompensere bortfall av arbeidsinntekt for yrkesaktive medlemmer av folketrygden som er midlertidig arbeidsuføre på grunn av sykdom eller skade. Norge er, pr. 2018, det land i verden som har høyest sykefravær. Totalt kostet sykefraværet i Norge om lag 56 milliarder kroner i 2016.

Arbeidstakere

Arbeidstakere har rett til sykepenger fra første sykdomsdag. Fram til 16. sykdomsdag har arbeidsgiver plikt til å betale sykepenger som tilsvarer beløpet som arbeidstakeren ville hatt som lønn i det samme tidsrommet. Sykepenger i Norge skal kompensere bortfall av arbeidsinntekt for yrkesaktive medlemmer av folketrygden som er midlertidig arbeidsuføre på grunn av sykdom eller skade.
Fra 17. sykdomsdag til 48/50 uker etter oppstått sykdom eller skade betales sykepengene av folketrygden. Sykepengene utgjør 100 prosent av grunnlønn opptil 6 G. De fleste offentlige arbeidsgivere og større firmaer betaler arbeidstakeren full lønn og får refundert sykepengene opptil 6 G (2014: 530 220 kr) fra folketrygden.
Retten til sykepenger er betinget av at personen er arbeidsufør på grunn av en funksjonsnedsettelse som kommer av egen sykdom eller skade. Det er et krav at vedkommende har vært i jobb i mer en fire uker. H*n må videre tape pensjonsgivende inntekt på grunn av arbeidsuførheten. Minstekravet her er at inntekten overstiger en halv G. (Denne inntektsgrensen foreligger ikke i arbeidsgiverperioden).
Etter 50 ukers sykdom kunne pasienten tidligere få attføringspenger, rehabiliteringspenger, eller varig uførepensjon eller tidsbegrenset uførestønad. 1. mars 2010 ble ytelsene attføringspenger, rehabiliteringspenger og tidsbegrenset uførestønad erstattet av arbeidsavklaringspenger. Vanligvis kreves legeerklæring, eventuelt spesialisterklæring før ytelsen innvilges.
Siden 2006 har kiropraktorer og manuellterapeuter fått rett til å sykemelde de første 8 ukene. Denne retten er siden utvidet til 12 uker.

Utgifter

Norge er, pr. 2018, det land i verden som har høyest sykefravær. Totalt kostet sykefraværet i Norge om lag 56 milliarder kroner i 2016.
Rabbeskjegg

Rabbeskjegg er en type skjegglav, som lever i symbiose mellom en sopp og en alge.
Anastasios II

Biografi

Anastasios het opprinnelig Artemius og hadde vært sekretær for sin forgjenger Filippos. Etter at den opsikianske hæren i Trakia hadde styrtet Filippos i juni 713 valgte de Artemius til keiser. Han kalte seg da for Anastasios. Like etter tiltredelsen innskjerpet han disiplinen i hæren og henrettet de offiserene som hadde vært direkte involvert i konspirasjonen mot Filippikos.

Religionssplittelse

Det bysantinske samfunnet var splittet i sitt religiøse syn på monoteletismen. Keiser Filippikos hadde satt til side vedtakene fra det tredje konsil i Konstantinopel i 680-681 og utnevnt Johannes VI til patriark. Anastasios avsatte Johannes og utnevnte den ortodokse Germanos I til ny patriark i Konstantinopel. Dermed ble det også satt en stopper for splittelsen mellom Konstantinopel og pavekirken.

Kampen mot umajjad-kalifatet

Det arabiske umajjad-kalifatet hadde under kalifen al-Walid I trengt så langt fram som til Galatia i det sentrale høylandet i dagens Tyrkia og forberedte et felttog mot Konstantinopel. Anastasios forsøkte å gjenopprette fred med araberne, men mislyktes. Da al-Walid døde i 715 så han en mulighet til å slå tilbake. Han sendte en hær mot Syria under ledelse av Leo fra Isauria, den senere keiser Leo III. Imidlertid gjorde soldatene fra Opsician opprør, drepte sin admiral Johannes og erklærte Theodosius III som sin keiser. Theodosius inntok Konstantinopel etter seks måneders beleiring, og Anastasios ble tvunget til å underkaste seg den nye keiseren. Han trakk seg tilbake til et kloster i Thessaloniki.

Opprør mot Leo III

I 719 ledet Anastasios et opprør mot Leo III som da hadde etterfulgt Theodosius. Opprøret var støttet av khan Tervel av Bulgaria eller hans etterfølger, men felttoget mot Konstantinopel mislyktes. Anastasios ble tatt til fange og henrettet av Leo den 1. juni 719. Han ble begravet i Konstantinopel i Justinians mausoleum i Apostelkirken av sin hustru Irene. Hun ble senere begravet på samme sted.
Boulogne-sur-Mer

Navn

Navnet Boulogne ble først nedskrevet i romertiden som Bononia, som kom av det keltiske ordet bona (betyr «fundament», «bosetning», «festning»). Den samme bakgrunnen har også navnet på den italienske byen Bologna.

Historie

Opprinnelig ble byen kalt Gesoriacum, men på 300-tallet ble den kalt Bononia av romerne, og hadde en stor havn som knyttet resten av riket til Storbritannia. Keiser Claudius brukte byen som base da han invaderte De britiske øyer i år 43, og frem til 296 var byen base for Classis Britannica (den romerske flåten i britiske farvann).
I middelalderen ble byen senter for Grevene av Boulogne. Området ble kjempet om av franskmenn og engelskmenn. I 1550 avsluttet freden i Boulogne krigen England hadde mot Skottland og Frankrike. Frankrike kjøpte Boulogne tilbake for 400 000 crown.
På 1800-tallet ble Notre-Dame de Boulogne rekonstruert av presten Benoit Haffreingue etter han fikk et syn fra Gud om å rekonstruere den ødelagte basilikaen i byen. Under Napoleonskrigene samlet Napoleon La Grande Armée i Boulogne for å invadere Storbritannia i 1805. Planene hans ble utsatt på grunn av andre saker i Europa og den sterke marinen til britene. 
Boulogne-sur-Mer er en av de viktigste fiskehavnene i Frankrike.
Drikkepenger

Drikkepenger, (kommer via dansk fra tysk Trinkgeld, som kommer fra latin bibalia) gjerne forkortet driks (fra svensk dricks, forkortelse for drickspenningar), er ekstra betaling for en ytt tjeneste, eksempelvis til en servitør, sjåfør eller tjener.
Drikkepenger betyr i egentlig forstand penger til å drikke for. Alminneligvis menes en pengegave til en person i en underordnet stilling som belønning eller godtgjørelse for utvist tjeneste eller et arbeide som ikke betales med avtalt lønn, eller som tillegg til det bestemte vederlag.
Drikkepenger er en gammel tradisjon som har sitt opphav i at den som hadde fått en tjeneste utført av noen som var fattigere gav en slant til den som hadde gjort jobben, slik at personen skulle kunne drikke en skål til ære (eller ønsket om god helse) for den som var blitt betjent.
I restauranter pleier drikkepengene å gis i form av mynt eller sedler på bordet etter at regningen er betalt og eventuelle vekslepenger mottatt. Alternativt kan en ofte betale drikkepenger med betalings- eller kredittkort, da angis summen i et særskilt felt på kvitteringen.
I Danmark har drikkepenger siden 2. oktober 1969 vært en integrert del av regningen på hoteller, restauranter, barer, kafeer, drosjer og så videre. Der er ikke noe lovgrunnlag omkring betaling av drikkepenger. Det nærmeste en kan komme er markedsføringsloven, som påbyr næringsdrivende å skilte med deres priser inklusive moms og avgifter, eksempelvis service. Drikkepenger anføres således som «service» og er innregnet med 15 prosent av prisen. Internt i firmaet må man så ha avtaler om fordelingen av pengene. Mottakeren av drikkepenger (utover de 15 prosent service) skal i Danmark selv oppgi inntekten til skattemyndighetene som ekstrainntjening. 
I mange land utgjør drikkepenger hovedparten av det de ansatte i turistindustrien skal leve av. Det inkluderer USA og Canada. Der forventes man gi drikkepenger, ellers har man ikke betalt riktig.
John Lorne Campbell

Liv og virke

Campbell hadde sin utdannelse fra Cargilfield, Rugby og St John's College ved universitetet i Oxford. Han hadde sin hovedutdanning innen naturvitenskap og landbruk (Bachelor of Arts 1929, Master of Arts 1932), men studerte også skotsk historie og gælisk språk og kultur.
I 1932 dro han på studiereise til Nova Scotia i Canada. Her var det mange bosettinger etablert av emigranter fra Highlandregionen i Skottland på 1700- og 1800-tallet. Campbell skulle studere på hvilken måte bosettingsmønstre og jordbruksmetoder hadde blitt bevart fra Skottland til Canada. Han ble imidlertid vel så opptatt av hvordan språk og kultur hadde blitt muntlig overlevert, det var flere bosetninger på Nova Scotia som helt eller delvis var gælisktalende. Både kulturtradisjonene blant skotske emigranter i Canada, og ikke minst den muntlige overleveringen av sanger og fortellinger skulle bli viktige områder i hans arbeid. Han skrev bøker og artikler om kanadisk gælisk, han ble en pioner inennfor bruk av lydopptak for å bevare muntlige tradisjoner.
Under et besøk på South Uist i 1934 traff Campbell Margaret Fay Shaw, en amerikanske musiker og fotograf som bodde i Glendale. De giftet seg året etter, og kom til å samarbeide tett i innsamling og bevaring av gælisk tradisjonsmateriale.
I 1938 kjøpte ekteparet øya Canna i Small Isles i Hebridene. Eiendommen ble drevet etter økologiske prinsipper. I mai 1981 ga Campbell eiendommen til National Trust for Scotland, som fortsatt eier og driver øya. Den avvigslede kirken St. Edwards kapell har siden blitt gjort om til et studiesenter for gælisk språk, som åpnet i 2001. Her er 1500 Gæliske folkesanger og folkeeventyr innsamlet av Campbell bevart.
John Lorne Campbell døde i 1996 under en reise i Italia. Han ble først gravlagt der, men hans levninger ble så ført tilbake til Canna og gravlagt der i 2006.
Franz Brorsson

Karriere som klubbspiller

Brorsson startet karrieren i BK Näset, som han forlot som 14-åring til fordel for Malmö FF. Han spilte sin første A-lagskamp for klubben 15. november 2014, da Malmö FF møtte IS Halmia i Svenska cupen. Brorsson signerte for Malmö FF i desember 2014, hvor kontrakten strekker seg til over 2016.
Brorsson spilte sin første kvalifiseringskamp til Champions League 2015/2016 15. juli 2015, i et 0–0-oppgjør mot litauiske Žalgiris Vilnius. Han spilte sin første kamp i Allsvenskan 18. juli 2015, da Malmö FF spilte uavgjort 1–1 mot Örebro SK.

Landslagskarriere

Brorrson har spilt to kamper for Sveriges U17-lag, hvor debutkampen ble et 3–2-tap for Norge. I 2013 spilte Brorsson to landslagskamper for Sveriges U19-lag. Han scoret to mål, ett da Sveriges U19-lag tapte 1–3 for Norge, og et da de tapte 2–3 for Island.
Lviv

Historie

Gamlebyen slik den står i dag ble påbegynt på 1300-tallet og står nå på UNESCOs lister over verneverdig kultur- og naturarv. Den ble grunnlagt i 1256 av kongen Danylo Halytskiy og fikk sitt navn til ære for hans sønn Lev. Byen har tilhørt Polen fra 1339 til 1772. Fra 1772 til 1918 var den, som Lemberg, hovedstad i det habsburgske kongeriket Galicia og Lodomeria. Etter den første verdenskrig ble den polsk igjen, frem til den i 1939 ble okkupert og annektert av Sovjetunionen, og byens polske majoritet ble fordrevet. Byen ble omringet av tyske styrker 14. september 1939 etter invasjonen av Polen to uker før. Sovjetisk styrker angrep 17. september og polske styrker ga opp byen 22. september. Polske offiserer og menige ble internert i Sovjetunionen, mange av offiserene ble henrettet i Katyn.
I juni 1941 invaderte aksemaktene, ledet av Tyskland, Sovjetunionen, og innen kort tid ble byen okkupert. Byen hadde en stor jødisk befolkning, og den ukrainske sivilbefolkningen startet raskt forfølgelser av disse. Dette skjedde for det meste med tyskerne som tilskuere, men da SS Einsatzgruppene ankom byen, iverksatte de selv mord på jøder. I september samme år ble byen gjort til en del av Generalguvernmentet. Krigen nådde igjen byen i 1944, da de framrykkende sovjetiske styrkene erobret den etter harde kamper mot aksemaktenes styrker. Etter andre verdenskrig ble byen en del av den ukrainske sovjetrepublikken, i likhet med resten av Galicia. Siden Sovjetunionens oppløsning har den vært en del av Ukraina.
Lviv er en universitetsby med et stort kulturelt tilbud og vakker arkitektur. Byen ble i liten grad bombet under krigen, og slapp også unna de verste forfølgelsene under Stalin i etterkrigstiden. Omkring halvparten av alle kulturminner i hele Ukraina finnes derfor i Lviv. Byen har daglige flyforbindelser til Warszawa, Frankfurt am Main og Wien.
Tour of Britain 2017

Norske ryttere

Nordmannen Edvald Boasson Hagen kom først til mål på den 2. etappen av rittet, men ble fratatt seieren etter å ha skiftet fil i spurten. Han kom på andreplass på både den 1. og 3. etappen etter målfoto. Han vant den 8. og siste etappen og endte på 2.-plass sammenlagt.
Den argoliske bukt

Den argoliske bukt (gresk: Αργολικός Κόλπος, Argolikós Kólpos), også kjent som Argolikosbukten, Argolisbukten eller Nafpliobukten, er en bukt i Egeerhavet utenfor østkysten av Peloponnes i Hellas. Den er om lag 50 km lang og 30 km bred. Den viktigste havnebyen langs kysten er Nafplio, som ligger i den nordvestlige enden av bukten. Ved innløpet til bukten ligger Spetses, som er den største øya i hele området.
Denne bukten blir av og til omtalt i lag med Saroniabukta som Den argosaroniske bukt, mens øyene i de to buktene blir kalt De argosaroniske øyene eller oftere bare De saroniske øyer. Rundt bukten ligger prefekturene Arkadia (i sørvest) og Argolida (i nord og øst). Elven Inachos munner ut i Den argoliske bukt i nærheten av landsbyen Nea Kios.
Ei annen øy i bukten er Bourtzi, ei liten øy like utenfor Nafplio, med en borg som tidligere utgjorde byens forsvarslinje mot sjøangrep og i dag er et monument. Andre øyer i bukten er Platia og Psilí, som ligger nær kysten av Argolida. De omkringliggende fjellene gjør at bukten ligger i ly for den sterke sommervinden kalt Meltemi.
Det går fergeruter over bukten mellom Nafplio, Spetses, Hydra, Tyros og Leonidio.
Friidrett under Samveldelekene 2018 – Spydkast menn

Spydkast for menn var en del av friidrett under Samveldelekene 2018, og ble arrangert på Carrara Stadium 13. og 14. april 2018.
Callithomia

Utseende

Nokså små, forholdsvis fargerike sommerfugler, vingene er knapt gjennomsiktige, mønstret i svart, rødt, oransje, gult og hvitt.

Levevis

Som de aller fleste Danainae er disse sommerfuglene giftige, og signaliserer dette med et karakteristisk utseende. Artene lever i regnskog, opptil 1000 meter over havet.
Larvene lever på planter i søtvierfamilien.

Utbredelse

Slekten er vidt utbredt fra det sørlige Mexico til det nordlige Argentina. Hver enkelt art er også temmelig vidt utbredt.
Tussi

Tussi er en fiktiv figur i A.A. Milnes barnebøker om Ole Brumm, og senere i flere tegnefilmer av Disney. 
Tussi er et esel. Hans «fødselsdag» er 25. desember 1921, som er dagen da Christopher Robin Milne, A.A. Milnes sønn, fikk et esel-kosedyr i julegave.
Triatlon under de internasjonale øylekene 2017

Triatlon under de internasjonale øylekene 2017 ble arrangert fra 24. til 30. juni i Visby i Sverige.
BRIO

BRIO i Norge

BRIOs norske avdeling ble etablert i 1963, og ligger på Sem i Tønsberg kommune. Det var ca. 50 ansatte i 2004. Omsetning (2003): 300 millioner NOK.
Hammer (geografi)

En hammer (også fjellhammer eller berghammer) er en bratt, henimot loddrett, bergvegg eller knaus. En rekke navn på byer og gårder i Norge er avledet av hammer, eksempelvis Hamar, Lillehammer, Fjellhamar, Hammerfest, Hammeren, Hamre, Hundhammeren og Vikhammer. Det finnes også kombinerte terrengnavn som Åshammer, Hammerfoss og Hammernes.
Enkelte hamrer har fått egne navn, som for eksempel Halls hammer.
Ettersom stedsnavn er vanlig som etternavn i Norge, er navnekombinasjoner med hammer relativt vanlig.
Trolldeig

Trolldeig er en deig som kan lages hjemme og brukes til lekeleire/modelleringsleire. Den brukes ofte i barnehager. Den er ikke giftig, men inneholder så mye salt at den smaker vondt og det forhindrer at barna spiser opp deigen.
Trolldeig består f.eks. av 2 kopper hvetemel, 1 kopp salt og 1 kopp vann, 1 spiseskje matolje for smidighet, og eventuelt fargetilsetning.
Kommersiell trolldeig kan også inneholde blant annet vinstein (kaliumhydrogentartrat), men den er fortsatt ikke giftig.
Deigen kan tørkes i ovn, men kan kanskje sprekke litt opp.
Trolldeigfigurene skal stekes i ovnen på svak varme, ca. 80 grader.
I USA ble en trolldeigvariant i 1930-årene først lansert som et rensemiddel for tapet, men det ble fort populært som leketøy. Derfor ble trolldeig i 1956 aktivt lansert som leketøy for barn, under varemerket: Play-Doh (fra engelsk: "Play-dough" som betyr: "leke-deig"). I 1957 kom Play-Doh i flere forskjellige fargevarianter. 
Mellom 1955 og 2005 har det blitt solgt mer enn 2 milliarder bokser med Play-Doh.
Renovación Nacional

Renovación Nacional (norsk: Nasjonal fornyelse) er et liberalt-konservativt politisk parti i Chile. Partiet ble grunnlagt i 1987 og inngår i sentrum-høyre-koalisjonen Alianza por Chile (norsk: Alliansen for Chile).
Partiet har sitt utgangspunkt i en samling av politiske partier, dannet av folk som sto Augusto Pinochet styre nær, men som på slutten av 1980-tallet var uenige i retningen for den politiske utviklingen i Chile. De sterkeste tilhengerne av Pinochet gikk videre i partiet Unión Demócrata Independiente, mens andre, som var tilhengere av frie valg, og også en del som foretrakk en annen presidentkandidat, dominerte Renovación Nacional.
Renovación Nacional har i valg til nasjonalforsamlingen fått mellom 14 og 18 prosent av stemmene. Ved presidentvalget i 2009–2010 stiller sentrum-høyre-koalisjonen Alianza por Chile til valg under navnet Coalición por el Cambio (Koalisjon for forandring) og har Renovación Nacionals leder Sebastián Piñera som presidentkandidat.
Cixi (Ningbo)

Cixi (kinesisk: 慈溪, pinyin: Cíxī, Wade-Giles: Tz'u-hsi; tidligere også romanisert Tsekee eller Tzeki) er et byfylke innen den subprovinsielle byen Ningbo i provinsen Zhejiang i Kina.
I 1842 ble Slaget ved Tsekee (en eldre romanisering av Cixi) utkjempet mellom britiske og kinesiske styrker under Første opiumskrig, og i 1862 stod Slaget ved Cixi mellom Qingstyrets keiserlige styrker og taipingopprørerne også her.
Befolkningen i byfylket var på 1 010 078 innbyggere i 1999.

Kulturminner

Det ligger mange gamle Yue-ovner i fylket, og her ble det produsert porselen. Fylket betraktes av mange som den kinesiske porselens fødested.

Samferdsel

Kinas riksvei 329 går gjennom området, fra Hangzhou via Shaoxing og Ningbo til Putuo på Zhoushanøyene.
Hangzhoubuktbroen går over bukten fra Cixi i sør.
Pseudanilara

Utseende

Nokså små (ca. 5 millimeter), halvmatte, mørkt fargede praktbiller, kan ha avdempet metallglans. Fasettøynene er store, ikke utstående, pannen rundet. Pronotum er avrundet firkantet, dekkvingene jevnbrede, litt tilspisset bak.

Utbredelse

Slekten er utbredt i Australia.
Varteig Idrettslag

Trollcupen

Det tiltaket som har satt mest spor etter seg, er Trollcupen, en fotballturnering for barn under 10 år. Blant flere arrangement var dette det mest kjente, og den som de fleste var involvert i.  Ideen til Trollcupen kom fra Yventurneringen og ble arrangert første gang i 1984. De første årene var det 24 lag med i turneringen.

Inga Cup

En mindre kjent cup arrangert av Varteig IL utelukkende for jenter/kvinner og psykisk/fysisk utviklingshemmede.

Ski

Idrettsaktiviteter på ski har helt fra starten vært en hovedaktivitet i laget. Allerede i 1931 ble det dannet bakkekomite og skihopp ble drevet flere steder i bygda. Snart kom behovet for et bedre anlegg, og Sælidbakken sto ferdig i 1935. Her kunne de beste hoppe 23 meter.
I 1933 ble det første langrenn arrangert.
http://idrett.speaker.no/organisation.asp?OrgElementId=63008

Orientering

Orientering var en av de første idrettene som ble tatt opp i laget. I 1933 var laget representert i konkurranse med Johan Sælid, Henrik Sælid og Are Mørkeseth. Varteig IL stod som arrangør av sitt første løp 10. november 1935, og i arrangerte NM i orientering for første gang i 1973.
Mosh

Varianter

Det finnes et antall ulike moshpit-aktiviteter, som «circlepit», der deltakerne beveger seg i en ring som ligner en malstrøm, stagediving, der en deltaker hopper fra scenekanten og ned i moshpiten, samt crowdsurfing , som består i å la seg bære rundt på hendene til de andre deltakerne. «Wall of Death» er en sjeldnere manøver hvor publikum deler seg i to grupper som står vendt mot hverandre og deretter løper i høy hastighet mot hverandre. Dette forekommer mest på thrash metal- og metal core-konserter, og dirigeres da gjerne fra scenen.
Victoria (gudinne)

Victoria var en gudinne i romersk mytologi og personifiseringen av seier, også kalt seiersgudinnen. Hun er det  romerske sidestykket til den greske gudinnen Nike. Victoria var en videre utvikling av sabinernes jordbruksgudinne Vacuna, og hadde et tempel på Palatinerhøyden.
Victoria opptrer ofte på romerske mynter og smykker, på romersk arkitektur og på annen kunst. Hun er ofte sett sammen med en vogn, slik tilfellet er på toppen av seierssøylen fra 1873 på Tiergarten i Berlin. Seiersgudinnen er avbildet på advers av Medaljen for lang og tro tjeneste.
Jordalen

Jordalen er ei bygd i Voss kommune i Hordaland. Den ligger i en sidedal til Nærøydalen, like ved fylkesgrensa mot Sogn og Fjordane. Bygda har veiforbindelse mot sør, via en ny tunnel fra E16 like øst for Stalheimskleivi. Dalmunningen er ved Jordalsnuten øverst i Nærøydalen like nedenfor Stalheim.
Jordalen er en agnordal til Nærøydalen og drenerer til Sognefjorden, den drenerte tidligere (før istiden) trolig mot Voss.